Pe Bulevardul Nicolae Grigorescu, muncitorii pun de zor pavele. Unele peste asfalt, altele pe spaţiul verde din faţa blocului. Locatarii nu înţeleg rostul acţiunii.

- De cinci ori s-au schimbat în ultimii doi ani, de cinci ori în ultimii doi ani.

- N-au fost gropi, n-a fost nimic. Şi nu numai asta, dar şi îngrădirile astea care se fac costă enorm.

- Îşi fac de lucru băieţii. Cine face şi desface are toată ziua ce face.

- Se schimbă degeaba, chiar nu cred că era nevoie. Au scos gardurile, au blocat locurile de parcare, după care au luat gardurile de acolo, au pus bordurile vechi peste locurile de parcare, nu mai avem unde să parcăm în zonă.

Pe Bulevardul Camil Ressu, gardurile care delimitau spaţiile verzi au fost înlăturate şi în loc de iarbă muncitorii pun pavele.

- Pe noi ne-a deranjat că ne-a luat din spaţiul verde.

- Oamenii s-au sesizat la început, dar nu ne-a luat nimeni în seamă.

Constructorii spun că treaba lor este să facă încă un alt trotuar, paralel cu cel actual.

Petrică, şef de echipă: Aici amenajăm un spaţiu verde, plantăm copaci, punem pavele, facem o pistă de biciclişti.

Reporter: Pe unde faceţi pista de biciclişti?

Petrică, şef de echipă: Pe vechiul trotuar.

Reporter: Cât spaţiu verde aţi folosit ca să faceţi noul trotuar?

Petrică, şef de echipă: 2,5 metri.

Primăria nu a răspuns solicitării Digi24 de a lămuri situaţia. În schimb, primarul Robert Negoiţă a precizat pe o reţea de socializare că fotografiile în care apar pavele noi puse peste cele vechi sunt, de fapt, o manipulare făcută de adversarii săi politici şi că, în realitate, „pavelele nu erau unele peste altele, ci erau puse de probă, urmând să fie îmbinate definitiv a doua zi”, iar tot ce face primăria este să continue o lucrare începută mai demult.